ΚΑΝΟΝΙΣΜΟΣ (ΕΟΚ) αριθ. 1473/75 ΤΟΥ ΣΥΜΒΟΥΛΙΟΥ της 20ής Μαΐου 1975 περί τροποποιήσεως του κανονισμού (ΕΟΚ) αριθ. 1107/70 "περί ενισχύσεων που χορηγούνται στον τομέα των σιδηροδρομικών, οδικών και εσωτερικών πλωτών μεταφορών"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 75 και 94,

την πρόταση της Επιτροπής,

τη γνώμη της Συνελεύσεως,

τη γνώμη της Οικονομικής και Κοινωνικής Επιτροπής(1),

Εκτιμώντας:

ότι κατ' εφαρμογή του άρθρου 4 του κανονισμού (ΕΟΚ) αριθ. 1107/70 του Συμβουλίου της 4ης Ιουνίου 1970 περί ενισχύσεων που χορηγούνται στον τομέα των σιδηροδρομικών, οδικών και εσωτερικών πλωτών μεταφορών(2) και μέχρις ότου αρχίσουν να ισχύουν οι κοινοτικοί κανόνες που εθεσπίσθησαν σύμφωνα με το άρθρο 8 της αποφάσεως αριθ. 65/271/ΕΟΚ του Συμβουλίου της 13ης Μαΐου 1965 περί εναρμονίσεως ορισμένων διατάξεων που επηρεάζουν τον ανταγωνισμό στον τομέα των σιδηροδρομικών, οδικών και εσωτερικών πλωτών μεταφορών(3), είναι δυνατό να διενεργούνται πληρωμές στις σιδηροδρομικές επιχειρήσεις από τα Κράτη μέλη και τους δημόσιους οργανισμούς, λόγω της μη πραγματοποιήσεως της εναρμονίσεως των κανόνων που διέπουν τις οικονομικές σχέσεις μεταξύ των σιδηροδρομικών επιχειρήσεων και των κρατών, για την εξασφάλιση της οικονομικής αυτονομίας των επιχειρήσεων αυτών όπως προβλέπεται από το ανωτέρω άρθρο 8- ότι δυνάμει του άρθρου 5 παράγραφος 2 του ίδιου κανονισμού, οι προβλεπόμενες ενισχύσεις στο άρθρο 4 θα εξαιρούνται από την διαδικασία που προβλέπεται στο άρθρο 93 παράγραφος 3 της συνθήκης και θα γνωστοποιούνται στην Επιτροπή υπό τύπο προβλέψεων στην αρχή κάθε έτους και στην συνέχεια υπό τύπο απολογισμού μετά την περάτωση του οικονομικού έτους-

ότι μετά την έκδοση της αποφάσεως 75/327/ΕΟΚ του Συμβουλίου της 20ής Μαΐου 1975 περί βελτιώσεως της καταστάσεως των επιχειρήσεων σιδηροδρόμων και εναρμονίσεως των κανόνων που διέπουν τις οικονομικές σχέσεις μεταξύ των επιχειρήσεων αυτών και των κρατών(4) που ελήφθη σύμφωνα με το άρθρο 8 της αποφάσεως 65/271/ΕΟΚ, το άρθρο 4 του κανονισμού (ΕΟΚ) αριθ. 1107/70 δεν εφαρμόζεται πλέον στις εθνικές επιχειρήσεις σιδηροδρόμων- ότι αντιθέτως, τα Κράτη μέλη δύνανται αφ' ενός μεν να προβούν σε χρηματοδοτικές παρεμβάσεις υπέρ των επιχειρήσεων αυτών στο πλαίσιο των προγραμμάτων δραστηριότητος των εν λόγω επιχειρήσεων σύμφωνα με το άρθρο 5 παράγραφος 1 της αποφάσεως 75/327/ΕΟΚ και αφ' ετέρου να παρέχουν επιδοτήσεις για την κάλυψη των ελλειμμάτων, σύμφωνα με

το άρθρο 13 της ιδίας αποφάσεως-

ότι εν όψει της ειδικής φύσεως των εν λόγω χρηματοδοτικών μέτρων ενδείκνυται, κατ' εφαρμογή του άρθρου 94 της συνθήκης, να διατηρηθεί η ειδική διαδικασία ενημερώσεως της Επιτροπής που προβλέπεται στο άρθρο 5 παράγραφος 2 του κανονισμού (ΕΟΚ) αριθ. 1107/70-

ότι για τον σκοπό αυτόν πρέπει να τροποποιηθεί το άρθρο 4 του κανονισμού (ΕΟΚ) αριθ. 1107/70,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο μόνο

Το κείμενο του άρθρου 4 του κανονισμού (ΕΟΚ) αριθ. 1107/70 αντικαθίσταται από το ακόλουθο κείμενο:

Άρθρο 4

1. Μέχρις εκπνοής της προθεσμίας που θα ορισθεί για την πραγματοποίηση της χρηματοδοτικής ισορροπίας, σύμφωνα με το άρθρο 15 παράγραφος 1 της αποφάσεως αριθ. 75/327/ΕΟΚ του Συμβουλίου της 20ής Μαΐου 1975 περί βελτιώσεως της καταστάσεως των επιχειρήσεων σιδηροδρόμων και εναρμονίσεως των κανόνων που διέπουν τις χρηματοδοτικές σχέσεις μεταξύ αυτών των επιχειρήσεων και των κρατών (1), και με την επιφύλαξη των κανονισμών (ΕΟΚ) αριθ. 1191/69 και 1192/79, το άρθρο 3 δεν εφαρμόζεται στις χρηματοδοτικές παρεμβάσεις που είχαν πραγματοποιηθεί υπέρ των επιχειρήσεων σιδηροδρόμων, στο πλαίσιο των προγραμμάτων δραστηριότητός τους, σύμφωνα με το άρθρο 5 παράγραφος 1 της αποφάσεως αυτής και στις εξισορροπητικές επιδοτήσεις που τους είχαν χορηγηθεί, σύμφωνα με το άρθρο 13 της ίδιας αποφάσεως.

2. Ελλείψει κοινοτικών ρυθμίσεων εναρμονίσεως των κανόνων που διέπουν τις χρηματοδοτικές σχέσεις μεταξύ των κρατών και των επιχειρήσεων σιδηροδρόμων, πλην των αναφερομένων στο άρθρο 1 της αποφάσεως αριθ. 75/327/ΕΟΚ και με την επιφύλαξη των κανονισμών (ΕΟΚ) αριθ. 1191/69, και 1192/69, το άρθρο 3 δεν εφαρμόζεται στις πληρωμές από κράτη και δημοσίους οργανισμούς που έγιναν σ' αυτές τις επιχειρήσεις λόγω της μη πραγματοποιήσεως της εναρμονίσεως αυτής.

(1) ΕΕ αριθ. Ν 152 της 12. 6. 1975, σ. 3."

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 20 Μαΐου 1975.

Για το Συμβούλιο

Ο Πρόεδρος

R. RYAN

(1) ΕΕ αριθ. Α 62 της 15. 3. 1975, σ. 27.

(2) ΕΕ αριθ. Ν 130 της 15. 6. 1970, σ. 1.

(3) ΕΕ αριθ. 88 της 24. 5. 1965, σ. 1500/65.

(4) ΕΕ αριθ. Ν 152 της 12. 6. 1975, σ. 3.